 NA JESSE CHENGE [email protected] MTU mmoja ameaga dunia baada ya lori kuvuruga nyaya za umeme eneo la Sikata, eneobunge la Kanduyi katika Kaunti ya Bungoma.  Ajali hiyo imetokea saa 12 asubuhi leo Jumatano, ambapo lori lilipoteza mwelekeo na kulipuka baada ya kugonga nguzo ya nyaya za umeme. “Sauti ya milipuko miwili imesikika na nilipotoka nje nimeona kwamba ajali ilikuwa imetokea,” amesema mkazi mmoja aliyefika upesi katika eneo la ajali. Lori hilo lilikuwa likielekea Malaba kutoka Webuye, lakini dereva alipoteza udhibiti baada ya breki kushindwa kufanya kazi. Walioshuhudia wamesema alijaribu kuhepa kugongana na matatu ya umma na lori hilo likagonga nguzo mojawapo ya nyaya za umeme na likalipuka. “Nilikuwa ndani ya matatu hiyo na nilishuhudia lori likigonga nguzo mojawapo ya nyaya za umeme. Tuliokolewa na wenyeji, lakini dereva wa lori hilo aliteketea kabisa kutokana na moto,” amesema mmoja wa abiria waliokuwa kwenye matatu. Kamanda wa polisi katika kaunti ya Bungoma Francis Kooli amethibitisha kutokea kwa ajali hiyo akisema kuwa lori hilo la trela limelipuka na hata juhudi za kujaribu kumwokoa dereva hazikufua dafu kwani moto tayari ulikuwa umesambaa katika eneo hilo. Hata hivyo, Bw Kooli amewaonya wenyeji dhidi ya kujongea sana katika eneo la ajali licha ya hatari iliyokuwa inawakodolea macho. “Wakazi wengi wameonekana wakijongea katika eneo la ajali bila kujali moto mkubwa. Ni hatari kwa usalama waa,”amesema Bw Kooli. Kwa sasa maafisa wa trafiki wameshika doria eneo hilo huku mwili wa dereva ukibakia kuwa jivu na mifupa mikavu. Wakazi wa eneo hilo wamekasirishwa na jinsi Idara ya Zimamoto ya Kaunti ya Bungoma ilivyoshughulikia tukio hilo la ajali. Wanadai kuwa wafanyakazi wa zimamoto wamezembea na kuchelewa kufika na kutekeleza majukumu ya uokoaji. Wanadai kuwa dereva angeweza kuokolewa iwapo wangefika kwa wakati. Nayo jana Jumanne, lori jingine lilichomwa moto na wakazi wa Bungoma waliokuwa na hasira baada ya kumgonga mtoto na kumjeruhi. Dereva wa lori hilo pia alishambuliwa na kupata majeraha mabaya. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  